NEUVOSTON ENSIMMÄISESSÄ KÄSITTELYSSÄ VAHVISTAMA KANTA (EU) N:o 13/2010

Euroopan parlamentin ja neuvoston asetuksen antamiseksi asetuksen (EY) N:o 883/2004 ja asetuksen (EY) N:o 987/2009 ulottamisesta koskemaan niitä kolmansien maiden kansalaisia, joita nämä asetukset eivät yksinomaan heidän kansalaisuutensa vuoksi vielä koske

Hyväksytty neuvostossa 26 päivänä heinäkuuta 2010

2010/C 253 E/01

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionista toiminnasta tehdyn sopimuksen ja erityisesti sen 79 artiklan 2 kohdan b alakohdan,

ottavat huomioon Euroopan komission ehdotuksen,

ottavat huomioon Euroopan talous- ja sosiaalikomitean lausunnon (1),

noudattavat tavallista lainsäätämisjärjestystä (2),

sekä katsovat seuraavaa:

Toukokuun 14 päivänä 2003 annetulla neuvoston asetuksella (EY) N:o 859/2003 (5) ulotettiin jäsenvaltioiden lakisääteisten sosiaaliturvajärjestelmien yhteensovittamista koskevat asetukset (ETY) N:o 1408/71 ja (ETY) N:o 574/72 koskemaan niitä kolmansien maiden kansalaisia, joita nämä asetukset eivät jo koskeneet yksinomaan heidän kansalaisuutensa vuoksi.

Sosiaaliturvajärjestelmien yhteensovittamisesta 29 päivänä huhtikuuta 2004 annettu Euroopan parlamentin ja neuvoston asetus (EY) N:o 883/2004 (6) korvaa asetuksen (ETY) N:o 1408/71. Asetuksen (EY) N:o 883/2004 täytäntöönpanomenettelystä 16 päivänä syyskuuta 2009 annettu Euroopan parlamentin ja neuvoston asetus (EY) N:o 987/2009 (7) korvaa asetuksen (ETY) N:o 574/72. Asetus (ETY) N:o 1408/71 ja asetus (ETY) N:o 574/72 kumotaan asetuksen (EY) N:o 883/2004 ja asetuksen (EY) N:o 987/2009 soveltamispäivästä lähtien.

Asetuksella (EY) N:o 883/2004 ja asetuksella (EY) N:o 987/2009 nykyaikaistetaan ja yksinkertaistetaan merkittävästi yhteensovittamista koskevia sääntöjä sekä vakuutettujen henkilöiden että sosiaaliturvalaitosten kannalta. Ajan tasalle saatettujen yhteensovittamista koskevien sääntöjen tarkoituksena on sosiaaliturvalaitosten osalta nopeuttaa ja helpottaa vakuutetuilla etuuksiin olevia oikeuksia koskevien tietojen käsittelyä ja keventää vastaavia hallinnollisia kustannuksia.

Jotta työnantajat ja kansalliset sosiaaliturvaelimet eivät joutuisi hallinnoimaan monimutkaisia juridisia ja hallinnollisia tilanteita, jotka koskevat ainoastaan pientä henkilöryhmää, on tärkeää, että sosiaaliturva-alan nykyaikaistamisesta ja yksinkertaistamisesta saatavat hyödyt otetaan täysimääräisesti käyttöön siten, että käytetään vain yhtä oikeudellista yhteensovittamisvälinettä eli asetusta (EY) N:o 883/2004 yhdessä asetuksen (EY) No 987/2009 kanssa.

On siis tarpeen antaa säädös, jolla korvataan asetus (EY) N:o 859/2003 ja jonka pääasiallisena tarkoituksena on korvata asetuksen (ETY) N:o 1408/71 soveltaminen asetuksen (EY) N:o 883/2004 soveltamisella sekä asetuksen (ETY) N:o 574/72 soveltaminen asetuksen (EY) N:o 987/2009 soveltamisella.

Asetuksen (EY) N:o 883/2004 ja asetuksen (EY) N:o 987/2009 soveltaminen kolmansien maiden kansalaisiin, joihin näitä asetuksia ei yksinomaan heidän kansalaisuutensa vuoksi vielä sovelleta, ei saa antaa asianomaisille mitään oikeutta maahantuloon, oleskeluun, asumiseen tai pääsyyn työmarkkinoille jäsenvaltiossa. Tämän mukaisesti asetusta (EY) N:o 883/2004 ja asetusta (EY) N:o 987/2009 olisi sovellettava siten, ettei rajoiteta jäsenvaltion oikeutta olla myöntämättä, peruuttaa tai kieltäytyä uusimasta maahantuloa, oleskelua, asumista tai työntekoa varten asianomaisessa jäsenvaltiossa myönnettyä lupaa unionin oikeuden mukaisesti.

Asetusta (EY) N:o 883/2004 ja asetusta (EY) N:o 987/2009 olisi tämän asetuksen nojalla sovellettava ainoastaan siltä osin kuin asianomaisella henkilöllä on jo ennestään laillinen asuinpaikka jonkin jäsenvaltion alueella. Laillisen asuinpaikan olisi siten oltava ennakkoehto näiden asetusten soveltamiselle.

Asetusta (EY) N:o 883/2004 ja asetusta (EY) N:o 987/2009 ei olisi sovellettava tilanteessa, jossa kaikki osatekijät rajoittuvat yhteen jäsenvaltioon. Tämä koskee muun muassa tilannetta, jossa kolmannen maan kansalaisella on yhteyksiä ainoastaan kolmanteen maahan ja yhteen ainoaan jäsenvaltioon.

Edellytys laillisesta asuinpaikasta jäsenvaltiossa ei saisi vaikuttaa oikeuksiin, jotka johtuvat asetuksen (EY) N:o 833/2004 soveltamisesta työkyvyttömyys-, vanhuus- tai perhe-eläkkeisiin ja jotka yksi tai useampi jäsenvaltio on myöntänyt kolmannen maan kansalaiselle, joka on aiemmin täyttänyt tämän asetuksen edellytykset, taikka tällaisen kolmannen maan kansalaisen jälkeen eläville heidän asuessaan kolmannessa maassa, sikäli kuin heidän oikeutensa perustuvat työntekijänä olleeseen henkilöön.

Edellytyksenä sille, että asetuksen (EY) N:o 883/2004 64 artiklassa säädetty oikeus työttömyysetuuksiin säilyy, on että asianomainen henkilö rekisteröityy työnhakijaksi kunkin sellaisen jäsenvaltion työvoimaviranomaisille, johon hän siirtyy. Näitä säännöksiä olisi näin ollen sovellettava kolmannen maan kansalaiseen ainoastaan, jos hänellä on, tapauksen mukaan hänen oleskelulupansa tai pitkään oleskelleen henkilön asemansa perusteella, oikeus rekisteröityä työnhakijaksi sen jäsenvaltion työvoimaviranomaisille, johon hän siirtyy, ja työskennellä siellä laillisesti.

Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyssä pöytäkirjassa N:o 21 olevan 3 artiklan mukaisesti Irlanti on 24 päivänä lokakuuta 2007 päivätyllä kirjeellä ilmoittanut haluavansa osallistua tämän asetuksen hyväksymiseen ja soveltamiseen.

OVAT HYVÄKSYNEET TÄMÄN ASETUKSEN:

1 artikla

Asetusta (EY) N:o 883/2004 ja asetusta (EY) N:o 987/2009 sovelletaan niihin kolmansien maiden kansalaisiin, joita nämä asetukset eivät yksinomaan heidän kansalaisuutensa vuoksi vielä koske, sekä heidän perheenjäseniinsä ja heidän jälkeensä eläviin edellyttäen, että heillä on laillinen asuinpaikka jonkin jäsenvaltion alueella ja että he ovat tilanteessa, jonka kaikki osatekijät eivät rajoitu yhteen jäsenvaltioon.

2 artikla

Kumotaan asetus (EY) N:o 859/2003 niiden jäsenvaltioiden välillä, joita tämä asetus sitoo.

3 artikla

Tämä asetus tulee voimaan kolmantena sitä päivää seuraavana päivänä, jona se julkaistaan Euroopan unionin virallisessa lehdessä.

(1) EUVL C 151, 17.6.2008, s. 50.

(2) Euroopan parlamentin kanta, vahvistettu 9. heinäkuuta 2008 (EUVL C 294 E, 3.12.2009, s. 259), ja neuvoston ensimmäisen käsittelyn kanta, vahvistettu 26 päivänä heinäkuuta 2010.

(3) Euroopan parlamentin päätöslauselma, annettu 27. lokakuuta 1999, Tampereella pidetyn Eurooppa-neuvoston kokouksen tuloksista (EYVL C 154, 5.6.2000, s. 63).

(4) Euroopan talous- ja sosiaalikomitean lausunto, annettu 26. syyskuuta 1991, kolmansista maista tulevista siirtotyöläisistä (EYVL C 339, 31.12.1991, s. 82).

(5) EUVL L 124, 20.5.2003, s. 1.

(6) EUVL L 166, 30.4.2004, s. 1.

(7) EUVL L 284, 30.10.2009, s. 1.

NEUVOSTON PERUSTELUT

I JOHDANTO

Komissio esitti 25. heinäkuuta 2007 edellä mainitun ehdotuksen, jolla on tarkoitus korvata asetus (EY) N:o 859/2003 ja ulottaa asetuksen (EY) N:o 883/2004 ja sen täytäntöönpanoasetuksen (neuvoston asetus (EY) N:o 987/2009) säännökset koskemaan niitä kolmansien maiden kansalaisia, joita kyseiset säännökset eivät jo koske yksinomaan heidän kansalaisuutensa vuoksi.

Ehdotus perustuu perussopimuksen 63 artiklan 4 kohtaan (yksimielisyys ja kuulemismenettely). Lissabonin sopimuksen voimaantulon jälkeen oikeusperustana on nyt EU:n toiminnasta tehdyn sopimuksen 79 artiklan 2 kohdan b alakohta (määräenemmistö ja tavallinen lainsäätämisjärjestys).

Euroopan parlamentti antoi kuulemismenettelyn puitteissa lausuntonsa 9. heinäkuuta 2008. Lissabonin sopimuksen voimaantulon jälkeen Euroopan parlamentti antoi 5. toukokuuta 2010 päätöslauselman (1), jossa se vahvisti kantansa tavallisen lainsäätämisjärjestyksen puitteissa.

Euroopan talous- ja sosiaalikomitea antoi lausuntonsa 16. tammikuuta 2008.

Komissio ei toimittanut virallista muutettua ehdotusta parlamentin ensimmäisen käsittelyn lausunnon perusteella.

SEUT 294 artiklan 5 kohdan mukaisesti neuvosto vahvisti määräenemmistöllä ensimmäisen käsittelyn kantansa 26. heinäkuuta 2010.

Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, Yhdistyneen kuningaskunnan ja Irlannin asemasta tehdyn pöytäkirjan 1 ja 2 artiklan mukaisesti Irlanti ilmoitti 24. lokakuuta 2007 päivätyllä kirjeellä haluavansa osallistua tämän asetuksen hyväksymiseen ja soveltamiseen.

Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, Yhdistyneen kuningaskunnan ja Irlannin asemasta tehdyn pöytäkirjan 1 ja 2 artiklan mukaisesti Yhdistynyt kuningaskunta ei osallistu tämän asetuksen hyväksymiseen, se ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan, sanotun kuitenkaan rajoittamatta mainitun pöytäkirjan 4 artiklan soveltamista.

Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, Tanskan asemasta tehdyn pöytäkirjan 1 ja 2 artiklan mukaisesti Tanska ei osallistu tämän asetuksen hyväksymiseen, se ei sido Tanskaa eikä sitä sovelleta Tanskaan.

II TAVOITE

Neuvoston asetuksella (EY) N:o 859/2003 ulotettiin neuvoston asetuksen (ETY) N:o 1408/71 ja sen täytäntöönpanoasetuksen (ETY) N:o 574/72 säännökset koskemaan kolmansien maiden kansalaisia. Näitä viimeksi mainittuja asetuksia on yksinkertaistettu ja ajantasaistettu asetuksilla (EY) 883/2004 ja N:o 987/2009, joita on sovellettu 1 päivästä toukokuuta 2010.

Tällä asetusehdotuksella on samat tavoitteet kuin asetuksella (EY) N:o 859/2003 eli laajentaa sosiaaliturvajärjestelmien yhteensovittamista koskevien yhteisön voimassa olevien säännösten soveltamisala kolmansien maiden kansalaisiin, joita nämä säännökset eivät jo koske yksinomaan heidän kansalaisuutensa vuoksi.

Ehdotuksella on tarkoitus varmistaa, että kyseisiin kolmansien maiden kansalaisiin sovelletaan samoja sosiaaliturvajärjestelmien yhteensovittamista koskevia sääntöjä kuin EU:n kansalaisiin heti asetusten (EY) N:o 883/2004 ja (EY) N:o 987/2009 voimaantulosta lähtien. Tavoitteena on välttää hyvin sekavaa tilannetta, jossa yksityishenkilöt ja kansalliset hallinnot joutuisivat tekemisiin kahdenlaisten sääntöjen ja etuusoikeuksien kanssa jäsenvaltioiden sosiaaliturvajärjestelmien yhteensovittamisen alalla.

III NEUVOSTON ENSIMMÄISEN KÄSITTELYN KANNAN ERITTELY

Euroopan parlamentti hyväksyi kaksi tarkistusta komission ehdotukseen tarkoituksena saada johdanto-osaan kaksi uutta kappaletta (3 a ja 6 a) tasa-arvoisen kohtelun tärkeyttä korostamaan.

Komissio ilmoitti täysistuntokeskustelussa voivansa hyväksyä nämä tarkistukset.

Neuvosto voisi myös hyväksyä kummankin tarkistuksen (johdanto-osan kappaleet 4 ja 7 neuvoston ensimmäisen käsittelyn kannassa).

Neuvosto katsoi lisäksi, että ehdotuksen johdanto-osan kappaletta 8 (ensimmäisen käsittelyn kannan johdanto-osan kappale 10) on selkiytettävä täsmentämällä, että asetuksen (EY) N:o 883/2004 ja asetuksen (EY) N:o 987/2009 soveltaminen niihin kolmansien maiden kansalaisiin, joita kyseiset säännökset eivät jo koske yksinomaan heidän kansalaisuutensa vuoksi, ei rajoita jäsenvaltioiden oikeutta evätä, peruuttaa tai kieltäytyä uusimasta maahantuloa, oleskelua, asumista tai työntekoa varten myönnetty lupa yhteisön oikeuden mukaisesti.

Lisäksi neuvoston ensimmäisen käsittelyn kannan johdanto-osan kappaleessa 13 täsmennetään, että 1 artiklassa säädetty edellytys laillisesta asumisesta jäsenvaltiossa ei vaikuta asetuksen (EY) N:o 833/04 työkyvyttömyys-, vanhuus- tai perhe-eläkesäännösten soveltamisesta johtuviin oikeuksiin, jotka yksi tai useampi jäsenvaltio on myöntänyt kolmannen maan kansalaiselle, joka on aiemmin täyttänyt tämän asetuksen edellytykset, taikka tällaisen kolmannen maan kansalaisen jälkeeneläville.

Lopuksi neuvoston ensimmäisen käsittelyn kannan johdanto-osan kappaleissa 17, 18 ja 19 viitataan Irlannin, Yhdistyneen kuningaskunnan ja Tanskan asemaan tämän asetuksen hyväksymisen ja soveltamisen osalta.

Komissio on hyväksynyt neuvoston ensimmäisen käsittelyn kannan.

IV JOHTOPÄÄTÖS

Neuvosto katsoo, että sen ensimmäisen käsittelyn kannassa neuvoston asetusehdotuksen hyväksymiseksi asetuksen (EY) N:o 883/2004 ja asetuksen (EY) N:o 987/2009 säännösten ulottamisesta koskemaan niitä kolmansien maiden kansalaisia, joita kyseiset säännökset eivät jo koske yksinomaan heidän kansalaisuutensa vuoksi, on käytetty tasapuolista lähestymistapaa niiden kolmansien maiden kansalaisten tasa-arvoisen ja syrjimättömän kohtelun varmistamiseksi, jotka asuvat laillisesti Euroopan unionin alueella.

Neuvosto odottaa rakentavaa keskustelua Euroopan parlamentin kanssa, jotta tästä tärkeästä asetuksesta päästäisiin lopulliseen yhteisymmärrykseen.

(1) Euroopan parlamentin päätöslauselma, annettu 5. toukokuuta 2010, Lissabonin sopimuksen voimaantulon vaikutuksista käynnissä oleviin toimielinten päätöksentekomenettelyihin.